Тений Марий юмыйӱла ушемым ыштымылан 30 ий темеш. Марий веран угыч ылыжме пагытын шкешотан лӱмгечыжым палемдыме амал денак кодшо каныш кечылаште республикысе Мер-политик рӱдерыште «Йӱла да тӱвыра-влак коклаште марий юмыйӱлан верже да тӱсшӧ» регион кокласе шанче-практик конференций Мер Каҥашын шошымсо сессий кышкарыштыже эртен. Тушко республикысе онаеҥ-влак дене пырля Российыште марий-влакын тӱшкан илыме верлаж гычат толыныт: Пошкырт, Татарстан, Одо республикла, Свердловск, Киров, Нижегородский областьла, Санкт-Петербург ола гыч.